Mette Reissmann (S), 2014-02-18:
Jeg vil gerne indlede med at sige tak til forslagsstillerne af det her beslutningsforslag om at rette fokus mod så vigtigt et problemfelt.
Jeg tror, de fleste af os kan blive enige om, at det egentlig er ganske simpelt: Kriminelle udlændinge hører ikke til i Danmark, og de skal udvises af landet.
Regeringen har med Socialdemokraterne i spidsen derfor også ført en klar linje med robuste og stramme udvisningsregler.
Den linje skal vi holde fast i, og derfor er det godt, at vi med det her beslutningsforslag sætter fokus på, at den stramme linje over for kriminelle udlændinge fastholdes.
Når det så er sagt, vil jeg sige, at det også er regeringens ønske, at udvisningsreglerne er gennemskuelige, og at de er faste.
Reglerne skal være stramme, men de skal også give mening.
Vi så desværre under den tidligere regering, at symbolske stramninger på udlændingeområdet gang på gang blev brugt til netop at bestikke Dansk Folkeparti til at sluge velfærdsforringelser.
Fra 2001 til 2011 blev udlændingeloven således ændret ikke mindre end 76 gange.
De mange forvirrede ændringer skabte usikkerhed og ringe lovkvalitet, og den vej skal vi ikke ned ad en gang til.
Med det her beslutningsforslag ønsker forslagsstillerne desværre at skrue tiden tilbage til før 2012, hvor udvisningsreglerne var meget uklare og forvirrende.
For det første ønsker forslagsstillerne fra Dansk Folkeparti at genindføre en formulering i udlændingelovgivningens udvisningsregler, der i følge Advokatrådet – og nu citerer jeg: ikke har noget juridisk indhold.
Hvorvidt kriminelle udlændinge altid skal udvises, medmindre det vil være i strid med Danmarks internationale forpligtelser, eller medmindre det med sikkerhed vil være i strid med Danmarks internationale forpligtelser, har altså ingen betydning for, hvem der bliver udvist af Danmark.
Så lad mig lige slå fast: De kriminelle udlændinge, der kan udvises med formuleringen, kan også udvises uden formuleringen.
Selv om vi har skiftet regering, er den meget stramme linje altså fastholdt.
Dem, der kunne udvises i går, kan også udvises i dag.
Danmarks internationale forpligtelser skal stadig overholdes, og det vil stadig væk være op til domstolene konkret at vurdere, om udvisning vil være mulig.
Den anden del af beslutningsforslaget omhandler en genindførelse af muligheden for betinget udvisning af borgere omfattet af EU-reglerne.
Igen er der tale om at skrue retstilstanden tilbage, men denne gang med risiko for at komme på kant med EU-retten.
Jeg vil gerne understrege, at det forslag ikke ændrer på, hvem der kan udvises.
Betinget udviste skal altså begå yderligere kriminalitet, før en domstol kan beslutte, at de skal udvises.
Sådan er det i dag, og sådan skal det blive ved med at være.
Det er vigtigt, at det ene og alene er op til domstolene at foretage en konkret vurdering af, hvorvidt den enkelte kan udvises.
Beslutningsforslaget udgør således hverken en skærpelse eller lempelse af de eksisterende regler, men derimod vil det genindføre uklarheder i lovgivningen og føre Danmark på kant med EU-retten.
Modsat forslagsstillerne har vi i sinde at overholde de internationale konventioner på området.
Vi skal holde fast i principperne om en robust udlændingepolitik og -lovgivning og ikke tilbage til tidligere tiders købmandsbutik, hvor man kunne sjakre om tingene.
Der er ingen tvivl om, at Socialdemokraterne mener, at udvisningsreglerne skal være stramme, men de skal også give mening, og Socialdemokraterne kan derfor ikke støtte forslaget.